Sulm i ri ajror izraelit mbi një lagje në jug të Beirutit; Dëgjohen shpërthime në orët e para të mëngjesit dhe grihet tym nga zona ku ndodhen zyrat e Hezbollahut
Sulmi është vazhdim i bombardimeve të djeshme, gjatë të cilave Izraeli goditi objekte të përdorura nga Hezbollahu dhe Hamasi
Izraeli ka filluar sot një sulm të ri ajror herët në mëngjes mbi një lagje jugore të Beirutit. Korrespondentët në Beirut thanë se dëgjuan shpërthime sot në orët e mëngjesit. Sipas tyre një re tymi u ngrit nga një zonë e quajtur Sheshi i Sigurisë, ku ndodhen zyrat drejtuese të Hezbollahut. Ky sulm është vazhdim i bombardimeve të djeshme, gjatë të cilave Izraeli shkatërroi radarë të vendosur në bregdet si dhe goditi objekte të përdorura nga Hezbollahu dhe Hamasi. Nga ana e tij Hezbollahu vazhdoi të hedhë raketa nga Libani në Izrael. Bombardimet izraelite vranë dje 32 libanezë, shumica civilë. Rreth 100 libanezë kanë humbur jetën që nga fillimi i luftimeve ditën e mërkurë. Ndërkohë që nga fillimi i konfliktit 4 civilë izraelitë janë vrarë nga raketat e hedhura nga Hezbollahu. Sulmi më vdekjeprurës ndodhi në Libanin jugor ku 15 civilë humbën jetën ndërkohë që përpiqeshin të largoheshin. Izraeli goditi gjithashtu portin e Beirutit dhe qytetin e Tripolit për herë të parë. Duke folur për televizionin libanez, kryeministri Fuad Siniora e cilësoi Izraelin ‘makinë vrasëse’ që ekzekutonte ndëshkime në masë në Liban. Ai i bëri thirrje OKB-së që të ndërmjetësojë një armëpushim të menjëhershëm. //ze